钦定古今图书集成/明伦汇编/官常典/第541卷 > 张达〈张世忠等附〉
## 钦定古今图书集成/明伦汇编/官常典/第541卷 > 张达〈张世忠等附〉

按《明外史》本传：“达，凉州人。目不知书，慷慨负奇节，膂
力绝人。嘉靖中，累官署都指挥佥事，充延绥游击将
军。吉囊俺荅大入山西，达赴援，数遇寇，杀伤相当。已
与副总兵王缙被围于岚县，力战得出，改左参将，分
守庄浪。旋擢署都督佥事，充山西总兵官，驻宁武。寇
大入太原，躙州县三十八，坐逮系诏狱。兵部尚书毛”
伯温言：“达善抚士卒，被逮之日，部曲攀号，如失慈母。
请令立功，须后效。”帝不从。二十三年冬，寇由浮图峪
抵完县，京师戒严。给事中戴梦桂请释达。乃命赴军
前立功，却敌大同铁裹门。进宣府副总兵。寻以总兵
官镇陕西，又移镇延绥，改大同。俺荅数万骑入塞，伏
精锐谿谷中。巡按御史胡宗宪信敌诱，乘醉趣达出
师。达欲持重，宗宪厉声责之，不得已，率所部出。达素
勇敢，好离营绕斗，至是愤怒，挺身陷阵，寇兵围之数
匝，达左右突不得出。副总兵林椿别击零骑于弥陀
山，闻达急，引兵西救，一日三战，亦陷重围。矢如雨。达
与椿俱死，军尽殁。事闻，赠达左都督，谥“忠刚”；椿都督
同知，谥“忠勇”，立祠，赐祭葬。给事中唐禹言：“达二子，世
杰世授，血战溃围得全，请皆叙录。”诏并荫世指挥佥
事。已，兵部言：世授达族子，请以达次子世俊代袭。许
之，仍别命世授为指挥佥事。椿，字永年，大同人。幼有
孝行。嘉靖中，袭父职为右卫指挥佥事。积功进署指
挥佥事，历左副总兵，协守大同。子凤腾，荫指挥佥事，
世袭。自塞上多事，诸将死封疆者，恤典最优渥。边臣
有所激劝，亦多效死。嘉靖二十年，寇犯宁武关石湖
岭，山西副总兵丁璋大战，死焉。赠恤如制。二十一年
七月，寇大举入掠潞安、平阳，饱去，屯祁县。山西参将
张世忠与副总兵段堂、游击张文懿、参将何堂、刘维
褫合五营兵袭之，至陆支村，段堂军溃，文懿等引避，
独世忠力战，困重围，下马裹疮疾斗，首中二矢死。百
户张宣、张臣亦死。赠世忠左都督，谥忠愍，立祠致祭，
且给葬敛费。宣、臣亦予恤，堂等悉论死。世忠，字显甫，
山海卫人。嘉靖五年举武会试，由世职增二秩，为署
指挥佥事、参将。大同时，拒寇丁家庄，有斩获功。二十
三年，寇入膳房堡，宣府参将李彬战殁。赠都督同知，
谥“忠壮。”三十一年春，寇入深井堡。宣府副总兵郭都
战三日，斩获多，追至淘沙堡，兵疲无援，陷围中，身被
数十创死。赠左都督，谥“忠壮”，立祠荫子。都，广宁卫人，
起家世荫。在辽东，尝追寇出塞，扺旧辽阳而还。已，又
渡凌河，逾闾山，大破敌兵，时推为健将，都死之。岁，寇
犯双山堡，延绥副总兵李梅战殁。赠左都督，谥“忠愍”，
立祠荫子。是时，吉囊诸子居河套，势盛强。而朝议方
急蓟州，岁发延绥兵往戍，以故士马益弱，辄至覆军
杀将，如参将杨璘死于胡家坞，参将鲁聪死于塞外，
副总兵黄演死于小芹河，皆是也。赠荫亦略如梅。三
十三年五月，大同总兵官岳懋巡边中，敌诱指挥薛
蓁谏，不听，追击至青圪塔，陷伏中战死。蓁已夺围出，
太息曰：“主将死，我何用生！”复陷阵死之。赠懋左都督，
谥壮愍，立祠荫子。蓁亦赠荫祔享懋祠。懋，陕西人，官
辽东副总兵。尝出塞四十里逐寇，及于小长山。斩首
四十七级。以功受赉。三十四年二月，寇犯马兰峪。蓟
镇参将赵倾葵往御，与指挥褚文明、李湘、周官，千户
黄世勋、段启元，百户孙世爵俱力战死。赠《倾葵》都督
同知，谥“忠壮。”倾葵，广宁卫人。是年四月，寇犯青边口宣府参将李光启兵败被执，携至墩下，索金帛为赎。
光启瞋目大骂，寇㔉杀之。指挥黄添祥、尚真、蔡隆等
咸遇害。赠光启署都督佥事，谥“节愍”，立祠荫子。添祥
等亦赠恤配食。九月，寇大入，延绥援剿游击丁碧以
孤军数百遏其前锋于马家窊，大呼突阵死。先二年
春，碧败寇兵，以故致死焉。赠都督同知，谥“节愍。”是年，
固原总兵官郭江率指挥李大本等遇寇于暗门，俱
死。赠恤有差。三十五年，寇三万骑犯黄土梁，宣府游
击张纮率兵千馀战，一军尽殁。赠都督同知，谥“忠壮。”
三十六年三月，把都儿众数万入掠迁安诸县，永平
副总兵蒋承勋力战死之。总督王忬以下俱获罪，承
勋赠恤如制。承勋，义州卫人。四十五年冬，寇犯威远
卫，大同参将崔世荣以兵二百御之，与子大朝、大宾
俱死樊皮岭。又有山西都指挥周于，亦御寇死。并得
赠恤。皆死事较著者，故类列于篇。